Eiendom: Maak seker jy oorkapitaliseer nie - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Eiendom: Maak seker jy oorkapitaliseer nie
Eiendom: Maak seker jy oorkapitaliseer nie
Vrydag, November 4th, 2016
Stefanie Keplinger-Esterhuizen, Acutts
Een van nuwe eiendomsbeleggers se grootste vrese is oorkapitalisering.
Wat beteken oorkapitalisering in 'n beleggingseiendom? Wanneer kopers 'n eiendom koop as 'n inkomsteverdiener fladder hulle dikwels rond tussen enersyds geen verbeterings aanbring nie uit vrees dat hul huurders dalk duur skade kan aanrig, en andersyds te veel spandeer aan opgraderings in 'n area waar hoër huurgeld nie gevra kan word nie. Albei scenario's is geldige bekommernisse en hier onder volg 'n paar dinge wat in gedagte gehou moet word om te help om 'n ingeligte besluit te neem wanneer jy dit oorweeg om 'n beleggingseiendom te koop.
Wanneer jy opgradeer, oorweeg dit om geld te spandeer net aan geriewe wat maklik is om in stand te hou en jou verdienstepotensiaal sal vergroot. 'n Voorbeeld hiervan is om 'n badkamer op te gradeer sodat dit 'n bad en 'n stort het; eenhede met volbadkamers kan in enkelinge sowel as gesinne se behoeftes voorsien.
Oorweeg altyd duursame teëls wat op 'n later stadium nog beskikbaar sal wees. 'n Voorbeeld hiervan is die standaard wit Jonson-teël wat by die meeste kleinhandelaars beskikbaar is. Hierdie badkamerteël is duursaam en maklik vervangbaar, en wie hou nou nie van 'n wit badkamer nie? As jy dit oorweeg om die badkamermure te verf, vra altyd vir iets wat duursaam is en beskerming teen skimmel en muf bied. Gebruik wasbare verf in neutrale kleure op die slaapkamer- en woonkamermure ─ en hou in gedagte dat huurders byna altyd die kinderkamer- of glanspuntmure sal wil verf, en deur 'n neutrale kleur te gebruik, kan jy die koste minimaliseer wanneer jy oorverf.
Vermy matte heeltemal ─ hulle is duur om te lê, skoon te hou en moeilik om in klein ruimtes te vervang. Wanneer jy 'n eiendom koop met die uitsluitlike doel om dit te verhuur, oorweeg altyd die mees duursame vloerteëls (hoe eenvoudiger, hoe beter). Houtvloere het baie sjarme maar word altyd bedreig deur boorinsek- en termietskade, en lamelvloere is moeilik om in stand te hou en die meeste van die bekostigbare handelsmerke is nie waterbestand nie. Huurders moet ook geleer word hoe om vir hierdie vloere te sorg en hulle in stand te hou, so teëls is altyd die sekere veilige manier.
Die kombuis is een plek waar jy moet spandeer. Installeer soliede toonbanke en deeglike kombuiskaste omdat hulle baie slytasie sal moet deurstaan, en hou in gedagte dat die kombuis en die badkamer die twee mees gebruikte ruimtes in 'n eiendom is en daarom ook die grootste verkooppunte wanneer huurders geplaas word.